**ICTExpo-2017 – ахборот-коммуникация технологиялари кўргазмаси иштирокчиларига табрик сўзи**

Ассалому алайкум, ҳурматли тадбир иштирокчилари, қадрли меҳмонлар! Авваламбор, навбатдаги – ICTExpo 2017 ахборот-коммуникация технологиялари кўргазмасига хуш келибсиз.

Мамлакатимизда ўтаётган, ахборот технологиялари ва коммуникация технологиялари соҳасининг муҳим воқеаси – ICTWEEK (АКТ) ҳафталиги соҳа ислоҳотларини сарҳисоб қилиш, халқаро ва маҳаллий экспертлар иштирокида саъй-ҳаракатларни таҳлил қилиш ва истиқболдаги вазифаларни белгилаб олишга хизмат қиладиган нуфузли тадбирларни ўз ичига олади. Мазкур ҳафталик АКТ мутахассислари билан бирга, кўп минг сонли юотдошларимизда ҳам катта қизиқиш уйғотмоқда. Боиси, бугун ҳаётимизнинг қайси жабҳаси бўлмасин, алоқа ва технология воситаларисиз тасаввур қилиш қийин. Бу ўринда IT-ишлаб чиқарувчиларни қўллаб-қувватлаш, аҳолини бу йўналишдаги янгиликлар билан танишишлари учун зарур платформани яратиш долзарб масалага айланган.

Хусусан, 13-маротаба ўтаётган ICTExpo кўргазмаси халқаро IT соҳаси, тадбиркорлик доиралари ва илм-фан ҳамжамияти томонидан юқори баҳоланмоқда. Мазкур кўргазма давлат ҳокимияти органлари, банк, таълим, тиббиёт соҳаси, тадбиркорлик, илм-фан ва ишбилармонлик доиралари ўртасидаги самарали ўзаро ҳамкорликнинг тимсоли бўлмоқда. Айтиш мумкинки, мазкур кўргазма ахборот технологиялари соҳасида энг замонавий ютуқлар намойиш этиладиган нуфузли майдон, алоқа ва ахборотлаштириш мутахассислари учрашадиган, фикр алмашадиган аҳамиятли тадбирдир.

Бу йилги кўргазманинг аҳамиятли жиҳати мавжуд. Бу йил ташкил қилинаётган кўргазма кичик ва ўрта бизнес соҳасида фаолият кўрсатувчи IT-компаниялар учун катта имкониятлар эшикларини очиб беради. Иштирокчиларга кўргазма доирасида шартномалар имзолаш ҳуқуқи берилади. Бу эса янги ишланма ва дастурларни амалда татбиқ этиш, дастурий таъминот бозори ривожи учун айни муддао. Шунингдек, бу йил кўргазмада иштирок этувчи юртимиз аҳолиси нафақат маҳаллий, шунингдек жаҳон ИТ-саноатининг илғор маҳсулотлари билан ҳам танишадилар.

ICTExpo 2017 кўргазмасида маҳаллий ҳамда халқаро IT бозорининг 100 дан зиёд етакчи компаниялари хизматлари ва замонавий технология ва ишланмаларини намойиш қилишади.

Азиз юртдошлар! Шу ўринда юртимиздаги ахборот технологиялари ишлаб чиқарувчилари ҳаётида муҳим воқеа – Ўзбекистон Республикаси Президентининг 2017 йил 30 июндаги “Республикада ахборот технологиялари соҳасини ривожлантириш учун шарт-шароитларни тубдан яхшилаш чора-тадбирлари тўғрисида”ги фармонининг имзоланишини ҳам қайд этиш лозим.

“Mirzo Ulugbek Innovation Center” Инновация марказининг асосий мақсади – АКТ соҳасида ишлаб чиқариш, таълим ва илм-фан интеграциясини чуқурлаштириш, шунингдек, иқтисодиётнинг юқори технологик соҳалари ривожи учун қулай шароитларни яратишдир. Бу марказ аъзолари 2028 йилнинг 1 январь кунига қадар солиқ ва мажбурий тўловлардан озод этилдилар.

Кўргазма ягона давлат маълумотлар базасини яратиш, давлат органларига аҳоли ва тадбиркорлик субъектларига интерактив хизматлар кўрсатишда самарали усуллардан бохабар бўлиш имкониятини беради.

Давлат бошқаруви органлари кўргазма мобайнида электрон ҳукумат тизимини жорий қилиш бўйича аниқ таклифлар билан танишиш, режалаштирилган лойиҳаларни амалга оширишда зарур билим ва малака олишга, ҳамкорларни танлаш ҳамда шартномалар имзолаш имкониятига эга бўладилар.

Мазкур кўргазма ҳам аввалгилари каби самарали ўтишига, маҳаллий ва хорижий компаниялар ўртасида ҳамкорлик ришталарининг янада мустаҳкамланишига тилак билдириб қоламан. Кўргазмада намойиш этилган истиқболли лойиҳалар тез орада амалиётга татбиқ этилиб, юқори технологияларнинг маҳаллий бозорини тараққий эттиришга хизмат қилади, деган умиддаман.

Фурсатдан фойдаланиб, ташкилотчиларга ва ҳомийларга ўз миннатдорчилигимни билдирмоқчиман.

**Эътиборингиз учун ташаккур.**